দু’টি ফোটন কণাকে ৬০৭ ফুট বা ১৮৫ মিটার দূরে রাখলেও তাদের মধ্যে যে বনিবনা নষ্ট হয় না একটুও, সেটাই প্রমাণিত হয়েছে শ্যালম ও মার্শিলির পরীক্ষায়। কলকাতার ইন্ডিয়ান অ্যাসোসিয়েশন ফর দ্য কাল্টিভেশন অফ সায়েন্সেসের থিওরেটিক্যাল ফিজিক্সের সিনিয়র প্রফেসর ও অ্যাকাডেমিক ডিন পদার্থবিদ সৌমিত্র সেনগুপ্তের ব্যাখ্যায়, ‘‘মহাকর্ষীয় তরঙ্গের হদিশ যেমন আইনস্টাইনের সাধারণ আপেক্ষিকতাবাদকে পাশ করিয়ে দিয়েছে, ঠিক তেমনি ভাবে এই এনট্যাঙ্গলমেন্ট হাতে-কলমে প্রমাণিত হওয়ায় আইনস্টাইনের বিশেষ আপেক্ষিকতাবাদের (এসটিআর) ‘প্রিন্সিপ্‌ল অফ কজালিটি’কে বড়সড় চ্যালেঞ্জ জানিয়ে বসল। আইনস্টাইনের বক্তব্য ছিল, এই মহাবিশ্বে কোনও কিছুই আলোর চেয়ে বেশি গতিতে ছুটতে পারে না। ফলে, এই মহাবিশ্বে দূরে থাকা দু’টি ঘটনা বা কণা, কণিকাও একই সময়ে বা নির্দিষ্ট সময় অন্তর কখনওই বাঁধা পড়ে থাকতে পারে না একই কার্যকারণ সম্পর্কে।